
S T A T U T 

Brodsko-posavske županije 

(pročišćeni tekst)

I. Opće odredbe

Članak 1. 


Statutom Brodsko-posavske županije podrobnije se uređuje samoupravni djelokrug županije, njena obilježja, javna priznanja, ustrojstvo, ovlasti i načni rada tijela, način obavljanja poslova i konzultiranja građana, provođenje referenduma o pitanjima iz samoupravnog djelokruga, oblici suradnje s drugim jedinicama područne (regionalne) samouprave i druga pitanja od važnosti za ostvarivanje prava i obveza. 

Članak 2.


Županija je jedinica područne (regionalne) samouprave ustrojena radi obavljanja poslova od područnog značenja, a u granicama područja utvrđenim zakonom. 


Granice županije mogu se mijenjati na način i po postupku propisanim zakonom.

Članak 3.


Županija je pravna osoba. 
Sjedište županije je u Slavonskom Brodu, ulica Petra Krešimira  IV. br. 1. 

II. Obilježja županije

Članak 4.


Brodsko-posavska županija ima grb i zastavu. 


Obilježjima iz stavka 1. ovog članka predstavlja se Brodsko-posavska županija i izražava pripadnost županiji. 

Mjerila o načinu uporabe i zaštiti obilježja Županije utvrđuje se posebnom odlukom Županijske skupštine. 

Članak 5.


Grb Županije ima oblik pravokutnog štita. U plavom polju, horizontalno blago  valovita srebrna greda. Iznad nje pet zlatnih šestokrakih  zvijezda (3,2) a ispod zlatna kuna koja trči. 


Grb simbolizira povijesnu ulogu Brodskog Posavlja, koje je kao dio Vojne krajine predstavljao baš „štit“ koji je branio (i obranio) Hrvatsku i Europu od turske najezde. 


Srebrna greda predstavlja rijeku Savu, koja je simbol plodnosti i bogatstva. Srebrna (bijela) boja ukazuje na moralnu čistoću i poštenje. Pet šestokrakih zvijezda stari su hrvatski simbol (još iz pretheraldičkog doba), simbol je čovjeka i svega što je ljudsko. Kuna označava teritorijalnu i kulturnu pripadnost Brodsko-posavske županije Slavoniji, a samim time i Hrvatskoj. 


Zastava Županije je plavo-bijelo-plave boje i slijedi boje grba. Središnje plava koso položena greda predstavlja rijeku Savu. Kosa podjela zastave zrači svečanošću i dinamikom. 


Odnos dužine i širine zastave je 2:1. 


Na sredini zastave smješten je grb, a visina mu iznosi ½ visine zastave. 

Svečanoj zastavi dodaje se još i obrub od zlatnih resa. 


Županija ima svoj pečat kružnog oblika, veličine 50 mm. U središtu pečata smješten je grb, koga kružno uokviruje natpis „Brodsko-posavska županija“, „Slavonski Brod“. Sukladno izgledu pečata Županije, izrađuje se i pečat županijskih tijela. 


Grb i zastava smiju se izrađivati u sadržaju, obliku i izgledu utvrđenom Statutom Županije i prikazanom u izvorniku ovih znamenja. Izvornik grba i zastave čuva se u Tajništvu Županije, a jedan primjerak ovog dokumenta u Državnom arhivu. 


Grb i zastava, te pečat Županije mogu se rabit samo u svrhe, na način i prema uvjetima utvrđenim posebnom odlukom.

Članak 6.


Dan Brodsko-posavske županije je 15. travanj, koji se svečano slavi kao županijski blagdan.
III. Javna priznanja 

Članak 7.


Građanima Županije i drugim osobama, njihovim udruženjima, drugim lokalnim zajednicama, te ustanovama, trgovačkim društvima i drugim pravnim osobama mogu se dodjeljivati javna priznanja i nagrade za uspjehe u radu kojima pridonose razvoju Županije ili pojedinih njenih djelatnosti. 


Javna priznanja i nagrade mogu se dodjeljivati i državljanima drugih zemalja, prijateljskim gradovima, međunarodnim organizacijama i organizacijama drugih država. 

Članak 8.


Javna priznanja Županije su: 

· Počasti županije

· Nagrada za životno djelo

· Godišnje nagrade

· Povelje zahvalnosti Brodsko-posavske županije

Članak 9.


Za posebne zasluge za Županiju, pojedine se osobe mogu proglasiti počasnim građanima Županije. 


Proglašenje počasnim građaninom županije znak je počasti, zahvalnosti i priznanja i ne daje nikakva posebna prava. 

Članak 10.


Način dodjeljivanja javnih priznanja, nagrada i odavanja počasti, uređuju se posebnom odlukom. 

IV. Suradnja s drugim jedinicama lokalne i područne (regionalne) samouprave

Članak 11.


Radi ostvarivanja zajedničkih interesa na unapređenju gospodarskog i društvenog razvitka, Županija surađuje s drugim lokalnim i područnim jedinicama samouprave na način i po postupku propisanim zakonom. 


Županija se udružuje u nacionalnu udrugu županija,  a može se udružiti u nacionalni savez jedinica lokalne i područne (regionalne) samouprave. 

Članak 12.


Županija može uspostaviti suradnju s odgovarajućim jedinicama lokalne i regionalne samouprave drugih država u okviru njihovog samoupravnog djelokruga u skladu sa zakonom i međunarodnim ugovorom. 

Članak 13. 


Županijska skupština donosi odluku o uspostavljanju suradnje, odnosno sklapanja sporazuma (ugovora, povelje, memoranduma i sl.) o suradnji s pojedinim jedinicama lokalne i područne (regionalne) samouprave, kada ocjeni da postoji dugoročan i trajan interes za uspostavljanje suradnje i mogućnosti za njezino razvijanje. 


Kriteriji za uspostavljanje suradnje, te postupak donošenja odluke uređuje se posebnom odlukom Skupštine. 

Članak 14.


Sporazumi o suradnji Brodsko-posavske županije i općina, gradova, županija u Republici Hrvatskoj ili regije druge države objavljuju se u Službenom vjesniku Brodsko-posavske županije. 

V. Samoupravni djelokrug županije

Članak 15.


Županija u svom samoupravnom djelokrugu obavlja poslove od područnog značaja, a osobito poslove koji se odnose na:
-obrazovanje,
-zdravstvo,
-socijalnu skrb,
-prostorno i urbanističko planiranje,
-gospodarski razvoj,
-promet i prometnu infrastrukturu, 

-planiranje i razvoj mreže obrazovnih, zdravstvenih, socijalnih i kulturnih ustanova,
-održavanje javnih cesta,
-izdavanje građevinskih i lokacijskih dozvola i drugih akata vezanih uz gradnju, te  provedbu dokumenata prostornog uređenja za područje županije, izvan područja velikog grada,
-donošenje akata i dokumenata zaštite okoliša i održivog razvitka,
- ostale poslove sukladno posebnim zakonima.


Posebnim zakonom kojima se uređuju pojedine djelatnosti iz st. 1. ovog članka odredit će se poslovi koje je Županija dužna organizirati, te poslovi koje Županija može obavljati, ako je osigurala uvjete za njihovo obavljanje. 

Članak 16.


U okviru svojih zakonom utvrđenih prava i dužnosti Županija usmjerava pripreme, te poduzima organizacijske, materijalne  i druge mjere za zaštitu i spašavanje stanovništva i materijalnih dobara ugroženih prirodnim nepogodama, ratnim razaranjima i drugim izvanrednim okolnostima koje ugrožavaju opću sigurnost ljudi i materijalnih dobara na području Županije. 


Ostvarujući svoje zadaće iz stavka prvog, Županija procjenjuje ugroženost, priprema i donosi plan zaštite i spašavanja, osigurava financijska sredstva, potiče, usklađuje i nadzire njihovo provođenje, te poduzima  organizacijske i druge mjere sprečavanja nastanka i širenja, te ublažavanja i otklanjanja posljedica nepogoda, nesreća i ratnih razaranja. 

Članak 17.


Županija djelatnošću svojih tijela i poduzimanjem zakonom utvrđenih mjera pridonosi stvaranju organizacijskih, materijalnih i drugih uvjeta kojima se promiče ostvarivanje prava na slobodan, zdrav i čovjeku dostojan život i razvitku obitelji, djece i mladeži.

Županija osobito skrbi o osobama kojima je potrebna pomoć, a posebice invalidnim osobama, nezbrinutoj djeci i obitelji kojima izvanredne okolnosti ugrožavaju život u skladu sa zakonom i općim aktima Županije. 
Članak 18.


Poslove iz samoupravnog djelokruga Županije obavljaju tijela Županije, ako posebnim zakonom nije drugačije propisano. 


Obavljanje pojedinih poslova iz samoupravnog djelokruga čije je obavljanje od šireg interesa za građane više jedinica lokalne samouprave može se u skladu sa zakonom povjeriti ustanovama, trgovačkim društvima i drugim pravnim osobama osnovanih  radi obavljanja javnih službi Županije. 

Članak 19.


U Županiji se obavljaju poslovi državne uprave određeni zakonom. 

VI. Neposredno sudjelovanje građana u odlučivanju 

Članak 20.


Građani birači Brodsko-posavske županije mogu neposredno sudjelovati u odlučivanju o lokalnim poslovima putem referenduma. Birači podnose prijedlog za raspisivanje referenduma Županijskoj skupštini.

Referendum se može raspisati radi odlučivanja o prijedlogu Statuta, o prijedlogu općeg akta ili drugog pitanja iz samoupravnog djelokruga Županijske skupštine radi pribavljanja mišljenja građana o promjeni područja županije, kao i o drugim pitanjima određenim zakonom.  

Na temelju zakona i Statuta raspisivanje referenduma može predložiti najmanje 1/3 članova Skupštine, Župan i 20% ukupnog broja birača u Županiji. 

Ako je raspisivanje referenduma predložilo najmanje 1/3 članova Županijske skupštine, Skupština se mora izjasniti o podnesenom prijedlogu, te ako prijedlog prihvati, donijeti odluku o raspisivanju referenduma u roku 30 dana od zaprimanja prijedloga. Odluka o raspisivanju referenduma donosi se većinom glasova svih članova. 

Ako je raspisivanje referenduma predložilo 20% od ukupnog broja birača u Županiji, Županijska skupština dostaviti će zaprimljeni prijedlog središnjem tijelu državne uprave nadležnom za lokalnu i područnu (regionalnu) samoupravu u roku 8 dana od zaprimanja prijedloga. Nadležno središnje tijelo državne uprave dužno je u roku od 60 dana od dostave utvrditi ispravnost podnesenog prijedloga, odnosno mora utvrditi je li prijedlog podnesen od potrebnog broja birača u Županiji i je li referendumsko pitanje sukladno odredbom Zakona, te odluku o utvrđenom dostaviti Županijskoj skupštini. Ako nadležno središnje tijelo državne uprave utvrdi da je prijedlog ispravan, Županijska skupština raspisat će referendum u roku 30 dana od zaprimanja odluke. Protiv odluke središnjeg tijela državne uprave kojom je utvrđeno da prijedlog nije ispravan, nije dozvoljena žalba, već se može pokrenuti upravni spor pred Visokim upravnim sudom Republike Hrvatske. 

Županijska skupština može raspisati savjetodavni referendum. 

Pravo glasovanja na referendumu imaju građani koji imaju prebivalište na području Brodsko-posavske županije i upisani su u popis birača. 

Odluka donesena na referendumu obvezna je za Županijsku skupštinu, osim odluke donesene na savjetodavnom referendumu, koja nije obvezna. 

Na postupak provođenja referenduma primjenjuju se odredbe zakona,kojim se uređuje provedba referenduma. 

Na odluke donesene u svezi s referendumom i na referendumu primjenjuju se odredbe članka 79.-82. Zakona o lokalnoj i područnoj (regionalnoj) samoupravi. 

Članak 21.

Briše se.
Članak 22.

Briše se.

Članak 23.

Briše se.

Članak 24.


Odluka o raspisivanju referenduma sadrži naziv tijela koje raspisuje referendum, područje za koje se raspisuje referendum, naziv akta o kojem se odlučuje na referendumu, odnosno naznaku pitanja o kojem će birači odlučivati, obrazloženje akta ili pitanja o kojima se raspisuje referendum, referendumsko pitanje ili pitanje, odnosno jedan ili više prijedloga o kojima će birači odlučivati, te dan održavanja referenduma. 
Članak 25.







Briše se.

Članak 26.

Briše se.

Članak 27.


Postupak provođenja referenduma i odluke donijete na referendumu podliježu nadzoru zakonitosti općih akata, kojeg provodi središnje tijelo državne uprave nadležno za lokalnu i područnu (regionalnu) samoupravu. 

Članak 28.

Briše se.
Članak 29.

Briše se.
Članak 30. 


Građanima i pravnim osobama omogućava se podnošenje predstavki i pritužbi na rad tijela Županije i na rad upravnih tijela, te na rad zaposlenih u njima. 


Na podnijete predstavke i pritužbe pročelnik upravnog tijela, dužan je odgovoriti u roku 30 dana od dana podnošenja predstavke ili pritužbe. 

Članak 31.


Građani imaju pravo Županijskoj skupštini podnositi prijedloge za donošenje određenog akta ili za razmatranje određenog pitanja iz njenog djelokruga. 


O prijedlogu iz stavka 1. Županijska skupština mora raspravljati ako ga potpisom podrži najmanje 10% birača upisanih u popis birača Županije, te dati odgovor podnositeljima u roku od tri mjeseca od prijema prijedloga. 

VII. Tijela županije 

Članak 32.


Tijela Županije su: Županijska skupština i župan.
1. Županijska skupština 

Članak 33.


Županijska skupština je predstavničko tijelo građana i tijelo područne (regionalne) samouprave izabrano na način određen zakonom. 

Članak 34.


Županijska skupština: 

1. donosi Statut Županije,

2. donosi Poslovnik Županijske skupštine,

3. donosi odluke i druge opće akte kojima uređuje pitanja iz samoupravnog djelokruga Županije,

4. osniva radna tijela, bira i razrješuje članove tih tijela, te bira, imenuje i  

      razrješuje i druge osobe određene zakonom, drugim propisom ili ovim 
      Statutom.

4a. donosi odluke o visini županijskih poreza, naknada i drugih prihoda    Županije u skladu sa  zakonom, 

5. donosi Proračun Županije i Godišnji obračun Proračuna, te odluke o privremenom financiranju ,

6. donosi Odluke o izvršenju proračuna, nadzire izvršenje proračuna, te svrsishodnu uporabu proračunskih sredstava,
7. nadzire ukupno materijalno i financijsko poslovanje Županije, 

8. donosi Odluku o uvjetima, načinu i postupku gospodarenja nekretninama u vlasništvu Županije u skladu sa zakonom,

9. odlučuje o stjecanju i prodaji kapitalnih ulaganja, te zaduživanju u trgovačkim društvima i davanju jamstava sukladno Zakonu o proračunu i drugim propisima

10. odlučuje o zaduživanju Županije, 
11. odlučuje o stjecanju i otuđenju pokretnina i nekretnina, te raspolaganju ostalom imovinom Županije čija ukupna vrijednost prelazi preko 0,5% iznosa prihoda bez primitaka ostvarenih u godini koja prethodi u kojoj se odlučuje o stjecanju i otuđenju pokretnina i nekretnina, odnosno čija je pojedinačna vrijednost veća od 1.000.000,00 kuna, te ako su stjecanje i otuđivanje planirana u proračunu, a stjecanje i otuđivanje nekretnina i pokretnina provedeno u skladu sa zakonskim propisima,
12. raspravlja o radu župana Brodsko-posavske županije,

13. uređuje ustrojstvo i djelokrug županijskih upravnih tijela,

14. bira i razrješava predsjednika i potpredsjednike Županijske skupštine, 

15. osniva i bira članove radnih tijela Skupštine, te imenuje i razrješava druge osobe određene zakonom, Statutom i drugim propisom,

16. donosi Program i plan rada Županijske skupštine,

17. donosi Prostorni plan Županije i ostale prostorne dokumente u skladu sa Zakonom,

18. donosi Izvješće, planove i programe, te druge dokumente u skladu sa Zakonom o zaštiti okoliša, Zakona o otpadu i drugim propisima, 

19. osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za Županiju, 

20. daje inicijative za promjenu područja Županije po prethodno pribavljenom mišljenju stanovništva na području za koje se promjena traži, 

21. ustanovljava i odlučuje o dodjeli Županijskih javnih priznanja, 

22. odlučuje o izgledu, uporabi i čuvanju znamenja Županije (grba i zastave), 

23. odlučuje o Danu Županije, 

24. odlučuje o prihvaćanju pokroviteljstva Županije, 

25. odlučuje o uspostavljanju suradnje sa drugim jedinicama lokalne i regionalne samouprave i o uspostavljanju suradnje, odnosno sklapanju sporazuma (ugovora, povelja, memorandum i sl.) s jedinicama lokalne i regionalne samouprave drugih država u skladu sa zakonom i međunarodnim ugovorima, 

26. donosi odluku o kriterijima za ocjenjivanje službenika i načinu provođenja ocjenjivanja, 

27. odlučuje o udruživanju u nacionalne udruge i nacionalni savez jedinica lokalne i područne (regionalne) samouprave, 

28. raspisuje referendum za područje Županije, 

29. odlučuje o prijenosu poslova iz samoupravnog djelokruga jedinica lokalne samouprave na Županiju, 

30. raspravlja o prijedlozima građana, ako ga potpisom podrži najmanje deset posto birača upisanih u popis birača Županije, 

31. daje suglasnost ili prethodnu suglasnost na statute ustanova i drugih pravnih osoba čiji je osnivač županija, ukoliko zakonom nije drugačije propisano,

32. imenuje i razrješava, odnosno sudjeluje u imenovanju i razrješavanju ravnatelja i voditelja ustanova kada je to predviđeno zakonom,

33. Briše se.
34. osniva Županijski savjet zdravlja, 

35. Briše se.
36. obavlja i druge poslove koji su zakonom ili drugim propisom stavljeni u djelokrug Županijske skupštine.

Članak 35.

Županijska skupština broji 41 član. 

Redovni izbori za članove Županijske skupštine, Župana i njegove zamjenike održavaju se istodobno treće nedjelje u svibnju svake četvrte godine.

Prijevremeni izbori za članove Županijske skupštine, Župana i njegove zamjenike provode se na način i pod uvjetima propisanim posebnim zakonom
Članak 36.


U slučaju promjene broja članova Skupštine utvrđene ovim Statutom, izabrani članovi Skupštine ostaju na dužnosti do kraja isteka mandata. 

1.1. Članovi Županijske skupštine 

Članak 37.


Mandat članova Županijske skupštine izabranih na redovitim izborima počinje danom konstituiranja Skupštine i traje do stupanja na snagu Odluke Vlade RH o raspisivanju izbora ili do objave odluke Vlade RH o raspuštanju Skupštine u skladu sa zakonom. 

Mandat članova Skupštine izabranih na prijevremenim izborima počinje danom konstituiranja Skupštine i traje do isteka tekućeg mandata Skupštine izabranih na redovitim izborima. 

Članovi Županijske skupštine nemaju obvezujući mandat i nisu opozivi. 

Član Skupštine ne može biti kazneno gonjen, niti odgovoran na bilo koji drugi način zbog glasovanja, izjava ili iznijeti mišljenja i stavove na sjednicama Skupštine. 
Članak 38.


Članu Skupštine prestaje mandat u sljedećim slučajevima: 

1. ako podnese ostavku, danom dostave pisane ostavke sukladno pravilima o dostavi propisanim Zakonom o općem upravom postupku. Pisane ostavke mora biti zaprimljena najkasnije 3 dana prije zakazivanja održavanja sjednice Županijske skupštine, a ovjera kod javnog bilježnika najranije 8 dana prije podnošenja iste, 

2. ako je pravomoćnom sudskom odlukom potpuno lišen poslovne sposobnosti,

  danom pravomoćnosti sudske odluke, 

3. ako je pravomoćnom sudskom presudom osuđen na bezuvjetnu kaznu zatvora u trajanju dužem od 6 mjeseci, danom pravomoćnosti presude, 

4. ako mu prestane prebivalište s područja Županije, danom prestanka prebivališta,

5. ako mu prestane hrvatsko državljanstvo danom prestanka državljanstva sukladno odredbama zakona kojim se uređuje hrvatsko državljanstvo, 

6. smrću. 

Ostavka podnesena suprotno točki 1. i 2. iz prvog stavka ovog članka ne proizvodi pravni učinak.

Članak 39.


Članu Županijske skupštine koji za vrijeme trajanja mandata prihvati obnašanje dužnosti koje je po odredbama zakona nespojiva s dužnošću člana predstavničkog tijela, mandat miruje, a za to vrijeme zamjenjuje ga zamjenik, u skladu s odredbama zakona. 

Po prestanku obnašanja nespojive dužnosti člana Županijske skupštine nastavlja s obnašanjem dužnosti člana Županijske skupštine, ako podnese pisani zahtjev predsjedniku Županijske skupštine u roku osam dana od dana prestanka obnašanja nespojive dužnosti. Mirovanje mandata prestaje osmog dana od dana podnošenja pisanog zahtjeva. 


Član Županijske skupštine može tražiti nastavljanje obnašanja dužnosti člana Županijske skupštine jedanput u tijeku trajanja mandata. 
Članak 40.


Član Županijske skupštine ima prava i dužnosti: 

· pribivati sjednicama i sudjelovati u radu Skupštine, 

· podnositi prijedloge za donošenje općih akata i drugih akata i davati amandmane na prijedloge općih akata, 

· predlagati raspravu o pitanjima koja se odnose na rad župana, njegovih zamjenika i upravnih tijela u svezi s provođenjem odluka i drugih akata Skupštine, 
· postavljati pitanja županu iz njegovog djelokruga i tražiti odgovore na ista na način i u rokovima određenim Poslovnikom Skupštine, 

· postavljati pitanja Skupštini iz njenog djelokruga, 

-    pravo uvida u registar birača za vrijeme dok obavljaju dužnost

· ima i druga prava i dužnosti propisanim zakonom, Statutom i Poslovnikom Županijske skupštine. 
Članak 41.


Skupštinu Županije može raspustiti Vlada Republike Hrvatske na prijedlog Ministarstva uprave ako se ispune uvjeti za njeno raspuštanje utvrđeni u Zakonu o lokalnoj i područnoj (regionalnoj) samoupravi. 

Članak 42.


Članovi Skupštine za svoj rad u Skupštini imaju pravo na naknadu, odnosno izgubljenu zaradu u skladu s posebnom odlukom Skupštine. 

1.2. Predsjednik i potpredsjednici Skupštine 

Članak 43.


Skupština ima predsjednika i dva potpredsjednika. 

Članak 44.


Predsjednik Skupštine predstavlja Skupštinu, saziva sjednice Skupštine i njima predsjedava, predlaže dnevni red sjednice, formira prijedloge zaključaka, brine o zaštiti prava vijećnika i postupku donošenja akata, te obavlja i druge poslove utvrđene zakonom, ovim Statutom i Poslovnikom Skupštine. 

Članak 45.


Predsjednika i potpredsjednika Skupštine bira Skupština iz redova Skupštine na prijedlog Komisije za izbor i imenovanja ili na prijedlog najmanje 1/3 vijećnika na način i po postupku utvrđenim Poslovnikom. 

Članak 46.


Predsjednik Skupštine saziva sjednice po potrebi, a najmanje jedanput u tri mjeseca. 


Predsjednik je dužan sazvati sjednicu Skupštine na obrazloženi zahtjev najmanje 1/3 članova Skupštine u roku 15 dana od primitka zahtjeva. 


Ukoliko predsjednik ne sazove sjednicu na zahtjev 1/3 članova Skupštine u roku iz prethodnog stavka, sjednicu će sazvati Župan u roku 8 dana.


Nakon proteka rokova iz stavka 3. ovog članka sjednicu može sazvati na obrazloženi zahtjev najmanje 1/3 članova Skupštine, čelnik nadležnog ministarstva za lokalnu i područnu (regionalnu) samoupravu. 


Sjednica Skupštine sazvana sukladno odredbama stavka 2., 3. i 4. ovog članka mora se održati u roku od 15 dana od dana sazivanja. 


Sjednica sazvana suprotno odredbama ovog članka smatra se nezakonitom, a doneseni akti ništavima. 

Članak 47.


Potpredsjednici Županijske skupštine pomažu u radu predsjedniku, zamjenjuju ga u slučaju odsutnosti ili spriječenosti, obavljaju i druge poslove koje im povjeri Županijska skupština, Predsjedništvo Skupštine ili predsjednik Skupštine.
Članak 48.

Briše se.
Članak 49.


Skupština može pravovaljano odlučivati ako je sjednici nazočna većina od ukupnog broja članova Skupštine, a odluke se donose većinom glasova nazočnih članova. 

Statut Županije, Poslovnik, proračun i Godišnji obračun proračuna doneseni su ako je odluka usvojena većinom glasova svih članova Skupštine. 


Poslovnikom Skupštine mogu se odrediti i druga pitanja o kojim se odlučuje većinom glasova svih članova. 

Na sjednicama Skupštine glasuje se javno, osim ako Skupština ne odluči da se o pojedinim pitanjima glasuje tajno. 


O radu Skupštine vodi se zapisnik koji sadrži podatke o radu sjednice i donesenim zaključcima, kao i rezultatima glasovanja o pojedinim pitanjima, te ostale podatke u skladu s Poslovnikom Županijske skupštine. 
1.3. Radna tijela Županijske skupštine 

Članak 50.


Radi proučavanja pitanja iz nadležnosti Skupštine, pripreme, razmatranja i podnošenja prijedloga akata i drugih prijedloga Skupštini za pripreme rasprave na sjednicama Skupštine, Skupština osniva stalna i povremena radna tijela. 
Članak 51.


Županijska skupština ima stalna radna tijela i to:
· Komisiju za izbor i imenovanje,

· Odbor za Statut, Poslovnik i propise

· Mandatno povjerenstvo 

Članak 52.


Komisija za izbor i imenovanje predlaže: 

· izbor i razrješenje predsjednika i potpredsjednika Županijske skupštine 

· izbor i razrješenje članova radnih tijela Skupštine 

· imenovanje i razrješenje i drugih osoba određenih ovim Statutom i drugim odlukama Skupštine
· propise o primanjima vijećnika, te naknadu troškova vijećnicima za rad u Skupštini 
· Komisija obavlja i druge poslove propisane Poslovnikom Županijske skupštine

Članak 53.


Odbor za Statut, Poslovnik i propise: 

· predlaže Statut Županije i Poslovnik Županijske skupštine, 

· predlaže pokretanje izmjena i dopuna Statuta, odnosno Poslovnika Županijske skupštine,

· razmatra prijedloge odluka i drugih općih akata u pogledu njihove usklađenosti s Ustavom i pravnim sustavom, te u pogledu njihove pravne obrade i o tome daje mišljenje Županijskoj skupštini,

· obavlja i druge poslove u skladu s ovim Statutom, Poslovnikom Županijske skupštine i odlukama Županijske skupštine.

Članak 54.


Mandatno povjerenstvo:

· na konstituirajućoj sjednici izvješćuje Skupštinu o provedenim izborima za Skupštinu i imenima izabranih vijećnika, temeljem javno objavljenih rezultata nadležnog izbornog povjerenstva o provedenim izborima,

· izvješćuje Županijsku skupštinu o podnesenim ostavkama na dužnost vijećnika, te o zamjenicima koji umjesto njih počinju obnašati vijećničku dužnost,
· izvješćuje Županijsku skupštinu o mirovanju mandata i o zamjenicima koji umjesto njih počinju obavljati dužnost vijećnika,

· izvješćuje Skupštinu o prestanku mirovanja mandata.

Članak 55.


Županijska skupština uz radna tijela osnovana ovim Statutom, osniva i druga radna tijela. 


Sastav, broj, djelokrug i način rada radnih tijela utvrđuje Županijska skupština Poslovnikom Skupštine ili odlukama o osnivanju radnih tijela. 

2.   IZVRŠNO  TIJELO 

Članak 56.


Izvršno tijelo Županije je Župan.

Mandat župana traje četiri godine. 


Iznimno od stavka 1. ovog članka izvršno tijelo je i zamjenik koji obnaša dužnost župana u slučajevima propisanim zakonom. 


Zamjenik koji obnaša dužnost župana koji je izabran na neposrednim izborima zajedno sa županom, a dužnost župana obnaša ako je mandat župana prestao nakon isteka dvije godine mandata u Županiji. 


Zamjenik iz stavka 2. i 3. ovog članka koji obnaša dužnost župana ima sva prava i dužnosti Župana. 


U obavljanju izvršne vlasti župan: 

- priprema prijedloge općih akata, 

- izvršava i osigurava izvršavanje općih akata Županijske skupštine, 

- utvrđuje prijedlog proračuna Županije i izvršenje proračuna,

- upravlja nekretninama, pokretninama i i ostalom imovinom
             u skladu sa zakonom, ovim Statutom i općim aktima Županijske skupštine,

- odlučuju o stjecanju i otuđivanju nekretnina i pokretnina Županije i  

             raspolaganju ostalom imovinom u skladu sa zakonom, Statutom i 

             posebnim propisima. 

U slučaju iz stavka 1. ove alineje, Župan može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganja ostalom imovinom. Ako je taj iznos veći od 1.000.000,00 kuna, Župan može odlučivati najviše do 1.000.000,00 kuna, a ako je taj iznos manji do 70.000,00 kuna. Stjecanje i otuđivanje pokretnina i nekretnina, te raspolaganje ostalom imovinom mora biti planirano u proračunu i provedeno u skladu sa zakonom.

· upravlja prihodima i rashodima Županije,

· upravlja raspoloživim novčanim sredstvima na računu proračuna Županije,

· donosi Pravilnik o unutarnjem redu za upravna tijela Županije,
· imenuje i razrješava pročelnike upravnih tijela i voditelje ureda,

· imenuje i razrješava unutarnjeg revizora,
· utvrđuje plan prijma u službu u upravna tijela,

· usmjerava djelovanje upravnih odjela i službi Županije u obavljanju poslova iz samoupravnog djelovanja Županije, odnosno poslova državne uprave, prenesenih na Županiju,

· nadzire rad upravnih odjela i službi u samoupravnom djelokrugu i poslovnima državne uprave,

· predlaže izradu prostornog plana kao i njegove izmjene i dopune na temelju obrazloženih prijedloga pravnih i fizičkih osoba, kao i druge akte temeljem Zakona o prostorom uređenju i gradnji,
· donosi odluku o upisu u školsku godinu u srednje škole u skladu sa zakonom i dostavlja istu nadležnom ministarstvu,

· daje suglasnost na godišnji program Javne ustanove za zaštitu prirodnih vrijednosti, 

· imenuje predstavnike Županije u Gospodarsko socijalno vijeće,

· imenuje i razrješuje predstavnike Županije u tijelima javnih ustanova,  

     trgovačkih društava i drugih pravnih osoba kojima je osnivač Županija ili  

     suosnivač, osim ako posebnim zakonom nije drugačije određeno, 

· donosi  plan nabave sukladno zakonu,

· potpisuje odluke o početku javne nabave roba i usluga sukladno zakonu,

· daje mišljenje o prijedlozima koje podnose drugi ovlašteni predlagatelji,

· donosi poslovnik o radu župana i njegovih zamjenika,

· osniva stručna radna tijela,

· obavlja i druge poslove predviđene ovim Statutom i drugim propisima. 

Članak 57.

Župan je odgovoran za ustavnost i zakonitost obavljanja poslova koji su u njegovom djelokrugu i za ustavnost i zakonitost akata upravnih tijela županije. 

Članak 58.


Župan dva puta godišnje podnosi polugodišnje izvješće o svom radu i to do 31. ožujka tekuće godine za razdoblje srpanj-prosinac prethodne godine i do 15. rujna za razdoblje siječanj – lipanj tekuće godine. 


Županijska skupština može pored izvješća iz stavka prvog ovog članka od župana tražiti izvješće o pojedinim pitanjima iz njegovog djelokruga.


Župan je dužan podnijeti izvješće Skupštini po zahtjevu iz stavka drugog ovog članka najkasnije u roku 60 dana od primitka zahtjeva. 


Županijska skupština ne može zahtijevati od župana izvješće o bitno podudarnom pitanju prije proteka roka od šest mjeseci od ranije podnesenog izvješća o istom pitanju. 

Članak 59.


Predsjednik Županijske skupštine je dužan dostaviti Statut Brodsko-posavske županije, Poslovnik Županijske skupštine, proračun ili drugi opći akt predstojniku Ureda državne uprave u Županiji, zajedno s izvatkom iz zapisnika koji se odnosi na postupak donošenja općeg akta propisan Statutom i Poslovnikom, u roku 15 dana od dana donošenja općeg akta. 
Članak 60.


U obavljanju poslova iz samoupravnog djelokruga županije, Župan ima pravo obustaviti od primjene opći akt Skupštine. Ako ocjeni da je tim aktom povrijeđen zakon ili drugi propis, Župan će donijeti odluku o obustavi općeg akta u roku od 8 dana od dana donošenja općeg akta. Župan ima pravo zatražiti od Županijske skupštine da u roku 8 dana od donošenja odluke o obustavi otkloni uočene nedostatke u općem aktu. 


Ako Skupština ne otkloni uočene nedostatke iz stavka 1. ovog članka, Župan je dužan bez odgode o tome obavijestiti predstojnika Ureda državne uprave i dostaviti mu odluku o obustavi općeg akta. 


Predstojnik Ureda državne uprave će u roku 8 dana od zaprimanja ocijeniti osnovanost odluke župana o obustavi  od primjene općeg akta. 

Članak 61.


Župan ima dva zamjenika, koji zamjenjuju župana u slučaju duže odsutnosti ili drugih razloga spriječenosti u obavljanju svoje dužnosti. 

Zamjenik župana obavlja izvršne poslove u slučaju propisan člankom 39. stavak 2. Zakona o lokalnoj i područnoj (regionalnoj) samoupravi. 

Članak 62.


Župan može u obavljanju određenih poslova iz svog djelokruga povjeriti zamjenicima, ali mu time ne prestaje odgovornost za njihovo obavljanje. 

Zamjenik župana je u slučaju iz stavke 1. ovog članka dužan pridržavati se uputa župana i postupat sukladno poslovniku o radu župana i zamjenika župana. 

Članak 63.

Župan i zamjenici župana odlučiti će hoće li dužnost na koju su izabrani obavljati profesionalno. 

O odluci na koji način će obnašati dužnost osobe iz prvog stavka ovog članka dužne su u roku 8 dana od dana stupanja na dužnost dostaviti pisanu obavijest upravnom tijelu nadležnom za službeničke odnose. 

Ukoliko  osoba iz stavka 1. ovog članka ne postupi na način propisan u stavku 2. ovog članka smatrat će se da dužnost obavlja volonterski. 

Dan stupanja na dužnost župana i zamjenika župana smatra se dan početka mandata određen posebnim zakonom. 

Župan i njegovi zamjenici mogu promijeniti način obavljanja dužnosti u tijeku mandata dostavom pisane obavijesti nadležnom upravnom tijelu za službeničke odnose. 

Novi način obavljanja dužnosti započinje prvog dana sljedećeg mjeseca nakon dostave pisane obavijesti o promjeni načina obavljanja dužnosti.
Članak 63. a)

Župan i zamjenici župana koji dužnost obavljaju profesionalno za vrijeme profesionalnog obavljanja dužnosti ostvaruju pravo na plaću i druga prava iz rada u skladu s odredbama članka 90. a) Zakona o lokalnoj i područnoj (regionalnoj) samoupravi. 

Članak 63. b)

Po prestanku obavljanja profesionalne dužnosti župan i njegov zamjenik koji je prije obnašanju dužnosti bio zaposlen na neodređeno vrijeme imam pravo povratka na rad odgovarajućom primjenom odredbi zakona kojim se uređuju prava i obveze državnih dužnosnika. 

Članak 63. c)

Pročelnik upravnog tijela nadležnog za službeničke odnose donosi deklaratorne  akte o početku, načinu, te prestanku obnašanja dužnosti župana i njegovih zamjenika, kao i pojedinačna rješenja o visini plaće sukladno posebnim zakonom. 

Članak 63. d)

Županu i njegovim zamjenicima prestaju prava temeljem obnašanja dužnosti danom stupanja na dužnost novog župana i njegovih zamjenika. 

Župan i njegovi zamjenici od dana raspisivanja izbora do dana stupanja na dužnost novog župana i njegovih zamjenika mogu obavljati samo poslove koji su neophodni za redovito i nesmetano funkcioniranje županije. 

Članak 64.

Županu i njegovim zamjenicima mandat prestaje po sili zakona u slučajevima propisanim posebnim zakonom. 

Pročelnik upravnog tijela nadležnog za službeničke odnose dužan je u roku 8 dana obavijestiti Vladu RH o prestanku mandata župana, radi raspisivanja prijevremenih izbora za župana u slučajevima propisanim zakonom. 

Članak 65.

Župan i njegov zamjenik koji je izabran zajedno s njim može se opozvati putem referenduma. 

Raspisivanje referenduma za opoziv Župana i njegovog zamjenika može predložiti 20% ukupnog broja birača u Županiji. 

Birači prijedlog podnose Županijskoj skupštini, koja ga dostavlja središnjem tijelu državne uprave u roku 8 dana od zaprimanja radi utvrđivanja ispravnosti podnesenog prijedloga. 

Ako središnje tijelo u zakonskom roku svojom odlukom utvrdi ispravnost prijedloga, Skupština će raspisati referendum u roku 30 dana od dana zaprimanja odluke. 

Referendum za opoziv ne može se raspisati samo za zamjenika župana. Referendum za opoziv župana i njegovog zamjenika ne smije se raspisati prije proteka roka od 12 mjeseci od održanih izbora ni ranije održanog referenduma za opoziv, kao ni u godini dana u kojoj se odražavaju redoviti izbori za Župana. 

Odluke o opozivu Župana i njegovog zamjenika koji je izabran zajedno s njime donesena je ako se na referendumu za opoziv izjasnila većina birača koji su glasovali uz uvjet da ta većina iznosi najmanje 1/3 ukupnog broja birača upisanih u popis birača Županije. 

Ako se na referendumu donese odluka o opozivu Župana i njegovih zamjenika mandat im prestaje danom objave i odluke donesene na referendumu. 

Odluka o opozivu objavljuje se u Službenom vjesniku Brodsko-posavske županije. 

Na postupak referenduma za opoziv odgovarajući se primjenjuju odredbe ovog Statuta, Zakona o lokalnoj i područnoj (regionalnoj) samoupravi i zakona kojim se uređuje provedba referenduma. 

Članak 65. a)

Ako je prestanak mandata župana nastupio prije isteka dvije godine mandata, raspisat će se prijevremeni izbori za Župana i njegove zamjenike. Do provedbe prijevremenih izbora župana, dužnost župana obnašat će njegov zamjenik koji je izabran zajedno s njim, a ako je mandat prestao i zamjeniku do provedbe prijevremenih izbora dužnost župana obnašat će povjerenik Vlade RH. 

Ako je mandat župana prestao nakon isteka dvije godine mandata neće se raspisivati prijevremeni izbori za župana, a dužnost župana do kraja mandata obnašat će njegov zamjenik koji je na kandidaturi za izbor župana bio prvi naveden iza kandidata za župana. 

Ako za vrijeme trajanja mandata župana prestane mandat samo njegovom zamjeniku neće se raspisati prijevremeni izbori. 

Ako prestane mandat zamjeniku župana koji obnaša dužnost župana raspisat će se prijevremeni izbori za župana i njegovog zamjenika. Do provedbe prijevremenih izbora dužnost župana obnašat će povjerenik Vlade RH. 

Ako je prestanak mandata župana nastupio opozivom u Županiji će se raspisati prijevremeni izbori za župana i njegovih zamjenika, a do provedbe tih izbora dužnost župana obnaša će povjerenik Vlade RH. 

O svim promjenama tijekom mandata župana i njegovih zamjenika, pročelnik upravnog tijela nadležnog za službeničke odnose dužan je bez odgode obavijestiti središnje tijelo državne uprave nadležno za lokalnu i područnu (regionalnu) samoupravu. 

VIII. Ostvarivanje prava pripadnika nacionalnih manjina 

Članak 66.

Pripadnici nacionalnih manjina koji sukladno odredbama Ustavnog zakona o pravima nacionalnih manjina imaju pravo na razmjernu zastupljenost u predstavničkom tijelu Županije imaju pravo na zastupljenost u županijskim upravnim tijelima. 


Pripadnici nacionalnih manjina u Brodsko-posavskoj županiji sudjeluju u javnom životu i upravljanju lokalnim poslovima putem izabranih vijeća i predstavnika nacionalnih manjina. 

Članak 67.


Vijeća i predstavnici nacionalnih manjina u Županiji sukladno Ustavnom zakonu o pravima nacionalnih manjina imaju pravo: 

· predlagati tijelima Županije mjere za unapređenje položaja nacionalnih manjina kao i davanje prijedloga općih akata kojima se uređuju ta pitanja,

· biti obaviješteni o pitanju o kome će raspravljati radno tijelo, a tiče se položaja nacionalne manjine.

Članak 68.


Župan je dužan u pripremi prijedloga općih akata, zatražiti mišljenje i prijedloge o odredbama kojima se uređuju prava i slobode nacionalnih manjina od izabranih vijeća i predstavnika nacionalnih manjina. 
Članak 69.


Na području Županije pripadnici nacionalnih manjina imaju pravo koristiti  i isticati simbole i zastave nacionalnih manjina.


Zastava nacionalne manjine može se uz zastavu Republike Hrvatske i zastavu Županije isticati na poslovnim zgradama u kojima nacionalne manjine ima sjedište i u svečanim prigodama značajnim za nacionalne manjine. 
Članak 70.


Vijeće i predstavnici nacionalnih manjina mogu u službene svrhe upotrebljavati i druge simbole i znamenja svoje nacionalne manjine propisane svojim statutima i drugim aktima, javno objavljenim u Službenom vjesniku Brodsko-posavske županije.

Članak 71.


U svečanim prigodama važnim za nacionalne manjine može se izvoditi i svečana pjesma nacionalne manjine.


Prije izvođenja svečane pjesme nacionalne manjine obvezatno se izvodi himna Republike Hrvatske. 


Županija osigurava sredstva za rad vijeća i predstavnika nacionalnih manjina. 


U skladu s mogućnostima županija financijski pomaže rad kulturnih i drugih udruga nacionalnih manjina radi čuvanja i njegovanja nacionalnog i kulturnog identiteta nacionalnih manjina. 
IX. Upravna tijela Županije 

Članak 72.


Za obavljanje upravnih, stručnih i drugih poslova iz samoupravnog djelokruga županije, kao i poslova državne uprave prenijetih na županiju, osnivaju se upravna tijela županije. 


Upravna tijela osnivaju se kao upravni odjeli i stručne službe, čije se ustrojstvo i nazivi uređuju odlukom o osnivanju, u skladu s ovim Statutom i zakonom. 

Članak 73.


Radom upravnih tijela i službi upravljaju pročelnici. 


Pročelnike upravnih tijela imenuje i razrješuje župan u skladu sa zakonom i općim aktima županijskih tijela. 

Članak 74.


U obavljanju svojih poslova u području za koja su osnovana upravna tijela osobito: 
-  prate stanje, te predlažu poduzimanje odgovarajućih mjera, 

-   pripremaju nacrte akata, te izrađuju stručne podloge i materijale, 

-  obavljaju, odnosno nadziru provedbu općih akata i utvrđene politike, te poduzimaju 

     mjere propisane tim aktima, 

· pružaju stručnu pomoć gradskim i općinskim tijelima, te pravnim i fizičkim osobama,

· osiguravaju stručne i sve druge uvjete za rad župana, Županijske skupštine, županijskih radnih tijela kao i drugih tijela kojima je osnivač Skupština ili župan,

· obavljaju i druge poslove koji su im povjereni propisima i općim aktima Skupštine i župana. 

Članak 75.

Županijska uprava tijela u izvršavanju općih akata Županijske skupštine donose pojedinačne akte kojima rješavaju o pravima, obvezama i pravnim interesima fizičkih i pravnih osoba (upravne stvari).

Iznimno od stavka 1. ovog članka u izvršavanju općih akata Županijske skupštine kada je to određeno zakonom, pojedinačne akte kojima se rješava o pravima, obvezama i pravnim interesima fizičkih i pravnih osoba donose prvostupanjske akte tijela državne uprave. 

Protiv pojedinačnih prvostupanjskih akata iz stavka 1. ovog članka koje donose gradska i općinska upravna tijela može se izjaviti žalba nadležnom upravnom tijelu županije, a protiv pojedinačnih prvostupanjskih akata upravnih tijela županije i velikih gradova može se izjaviti žalba nadležnom ministarstvu ako posebnim zakonom nije drugačije određeno. 

Na donošenje akata iz ovog članka primjenjuju se odredbe Zakona o općem upravnom postupku. 

Protiv pojedinačnih akata iz ovog članka može se pokrenuti upravni spor sukladno odredbama Zakona o upravnim sporovima. 

Članak 76.


Upravne, stručne i ostale poslove u upravnim tijelima Županije obavljaju službenici i namještenici. 


Prava, obveze i odgovornosti kao i druga pitanja od značaja za rad službenika i namještenika u županijskim upravnim tijelima uređuju se posebnim zakonom i Kolektivnim ugovorom. 
Članak 77.


Sredstva za obavljanje djelatnosti upravnih odjela i službi osiguravaju se u proračunu Županije, državnom proračunu i iz drugih izvora utvrđenih zakonom i odlukama Skupštine. 

X. Imovina i financiranje Županije 

Članak 78.


Sve pokretne i nepokretne stvari, te imovinska prava koja pripadaju Županiji, čine imovinu Županije. 


Imovinom u vlasništvu Županije upravlja brižno, po načelima dobrog gospodarenja Županijska skupština i župan u skladu  sa zakonom i ovim Statutom. 

Članak 79.


O kupnji i prodaji nekretnina, te dionica i udjela u trgovačkim društvima u vlasništvu Županije odlučuje se na način i po postupku propisan posebnim zakonima. 


Županijska skupština nadzire rad župana u upravljanju imovinom, kojemu može davati naputke za postupanje s imovinom. 

Župan izvješćuje Županijsku skupštinu o stanju imovine Županije najmanje jedanput godišnje. 

Članak 80.


Županija ima u okviru državne gospodarske politike, svoje prihode kojima raspolaže u okviru samoupravnog djelokruga. 

Prihodi Županije srazmjerni su poslovima koje obavljaju županijska upravna tijela u skladu sa zakonom. 


Prihodi Županije su osobito: 

· prihod od pokretnih i nepokretnih  stvari u njenom vlasništvu, 

· prihod od trgovačkih društava i drugih pravnih osoba u vlasništvu Županije nakon utvrđivanja dobiti, te prihodi od koncesija koje odobrava Županija, 

· prihodi od prodaje pokretnih i nepokretnih stvari u vlasništvu Županije, 

· darovi, nasljedstva i legati, 

· županijski porezi i dio zajedničkih poreza temeljenih na Zakonu o financiranju jedinica lokalne samouprave i uprave, 

· pristojbe i naknade čije stope u skladu sa zakonom, utvrđuje samostalno Županija,

· novčane kazne, te oduzeta imovinska korist za prekršaje koje samostalno propiše Županijska skupština, 

· pomoć i dotacije Republike Hrvatske predviđene iz državnog proračuna, 

· naknade iz državnog proračuna za obavljanje poslova državne uprave koji su preneseni na Županiju, 

· drugi prihodi utvrđeni zakonom.

Članak 81.

Temeljni financijski akt Županije je proračun u kojem se utvrđuju svi njeni prihodi i rashodi. 

Proračun donosi Županijska skupština u skladu sa posebnim zakonom. Ovlašteni predlagatelj proračuna je samo Župan. 

 Podneseni prijedlog proračuna Župan može povući i nakon glasovanja o amandmanima, a prije glasovanja o proračunu u cjelini. 

Proračun Županije dostavlja se Ministarstvu financija u skladu s posebnim zakonom. 

Članak 82.


Prihodi Županije raspoređuju se proračunom i koriste se za obavljanje poslova i ostvarivanje prava iz samoupravnog djelokruga Županije, te za stvaranje uvjeta za njihovo obavljanje. 
Članak 83.


U proračunu se moraju iskazivati svi prihodi koji pripadaju Županiji, te rashodi iz njenog samoupravnog djelokruga. 


U proračunu se iskazuju i svi primici i izdaci u svezi s imovinom u vlasništvu Županije.


Prihodi i rashodi proračuna moraju biti uravnoteženi. 


Proračun se izrađuje na način i po postupku koji je utvrđen u Zakonu o proračunu. 
Članak 84.


Sredstva Županije mogu se udruživati sa sredstvima drugih jedinica lokalne samouprave radi ostvarivanja određenih zadaća iz samoupravnog djelokruga koje su od zajedničkog interesa. 

Članak 85.


Tijela Županije ne mogu donijeti nikakav akt, provedba kojega zahtjeva određena sredstva, ako ta sredstva nisu i osigurana u proračunu ili iz drugih izvora. 

Predlagatelj takvog akta dužan je u prijedlogu iskazati način osiguranja potrebnih sredstava. 

Članak 86.


Za provedbu Županijskog proračuna, Župan je odgovoran Skupštini kojoj nakon isteka godine, podnosi prijedlog godišnjeg obračuna. 
Članak 87.


Skupština, uz proračun na prijedlog župana, donosi odluku o provedbi proračuna u kojoj su sadržani uvjeti, način i postupak gospodarenja prihodima i rashodima Županije. 
Članak 88.


Ukoliko se proračun za slijedeću godinu ne može donijeti prije početka godine za koju se donosi, uvodi se privremeno financiranje i to najduže za razdoblje od tri mjeseca.
 Odluku o privremenom financiranju donosi Županijska skupština u skladu sa svojim Poslovnikom.
Članak 89.


Privremeno financiranje, obavlja se razmjerno prihodima ostvarenim u istom razdoblju prema proračunu za prethodnu godinu, a najviše do ¼ ukupno ostvarenih prihoda bez primitaka. 

Članak 90.


Naredbodavatelj za izvršenje proračuna u cjelini je župan. 

Članak 91.


Županijska skupština nadzire ukupno materijalno i financijsko poslovanje Brodsko-posavske županije. 

Istovremeno raspuštanje predstavničkog tijela i razrješenje župana i njegovih zamjenika
Članak 91. a)

Ako Skupština u propisanom roku ne donese proračun, ni odluku o privremenom financiranju, Vlada RH će na prijedlog središnjeg tijela državne uprave nadležnog za lokalnu i područnu (regionalnu) samoupravu istovremeno raspustiti Skupštinu i razriješiti Župana i njegove zamjenike, te će imenovati povjerenika Vlade RH za obavljanje poslova Skupštine i župana i raspisat prijevremene izbore, sukladno posebnom zakonu. 

Stupanje na snagu rješenja Vlade RH, te postupak zaštite prava raspuštenih tijela povodom rješenja Vlade RH provodi se u skladu s posebnim zakonom. 

Članak 91. b)

Ako u Županiji nije donesen proračun ni odluka o privremenom financiranju, povjerenik Vlade RH donijet će odluku o privremenom financiranju u skladu s posebnim zakonom, a financiranje se obavlja na temelju proračuna prethodne godine do proteka roka od 90 dana od dana konstituiranja novoizabranog predstavničkog tijela.

XI   Akti Županijske skupštine, Župana, upravnih tijela te nadzor zakonitosti rada i  općih akata
Članak 92. 


Županijska skupština i župan na temelju prava i ovlasti utvrđenim zakonom i ovim Statutom donose opće i pojedinačne akte. 
Članak 93.


Županijska skupština donosi: Statut, Poslovnik, Proračun, Odluku o izvršenju proračuna, odluke, pravilnike i druge opće akte i zaključke. 
Članak 94.


Župan u poslovima iz svog djelokruga donosi odluke, zaključke, pravilnike, te opće akte kada je za to ovlašten zakonom ili općim aktom Županijske skupštine. 

Članak 95.


Radna tijela Županijske skupštine donose zaključke i preporuke. 

Članak 96.


Župan osigurava izvršenje općih akata na način i postupak propisan ovim Statutom, te obavlja nadzor nad zakonitošću rada upravnih tijela. 
Članak 97.


Upravna tijela Županije u izvršenju općih akata Županijske skupštine donose pojedinačne akte kojima rješavaju o pravima,  obvezama i pravnim interesima pravnih i fizičkih osoba. 


Protiv pojedinačnih akata iz stavka 1. ovog članka može se izjaviti žalba nadležnom ministarstvu, ako posebnim zakonom nije drugačije propisano. 


Na donošenje pojedinačnih akata shodno se primjenjuju odredbe Zakona o općem upravnom postupku i drugih propisa. 

U izvršenju općih akata Županijske skupštine pojedinačne akte donose i pravne osobe kojima su odlukom Županijske skupštine u skladu sa zakonom, povjerene javne ovlasti. 

Članak 98.


Protiv pojedinačnih akata Županijske skupštine i župana, kojim se rješava o pravima, obvezama i interesima fizičkih i pravnih osoba, ako posebnim zakonom nije drugačije propisano, ne može se izjavit žalba, već se može pokrenuti upravni spor. 

Članak 99.


Nadzor rada zakonitosti akata Županijske skupštine i Župana obavlja Ured državne uprave i nadležno ministarstvo u skladu s posebnim zakonom.
Članak 99. a)


Predsjednik Županijske skupštine dužan je bez odgode Statut, Poslovnik, Proračun i druge opće akte dostaviti Županu. 


Predsjednik Županijske skupštine dužan je u roku 15 dana od dana donošenja akta iz stavka 1. ovog članka, zajedno s izvatkom iz zapisnika koji se odnosi na postupak donošenja općeg akta propisan Statutom i Poslovnikom dostaviti predstojniku Ureda državne uprave u Županiji. 

Članak 99. b)


Nadzor zakonitosti rada Županijske skupštine obavlja središnje tijelo državne uprave nadležno za lokalnu i područnu (regionalnu) samoupravu. 


Kada utvrdi nepravilnosti u radu Skupštine, nadležno središnje tijelo državne uprave donijet će odluku kojom će sjednicu Skupštine ili njen dio proglasiti nezakonitim, a donesene akte na sjednici  ništavim. 


Protiv odluke iz stavka 2. ovog članka nije dopuštena žalba, ali se može pokrenuti upravni spor pred Visokim upravnim sudom RH. 

Članak 99. c)


Nadzor zakonitosti pojedinačnih neupravnih akata koje u samoupravnom djelokrugu donose Skupština i Župan obavljaju nadležna tijela državne uprave svako u svom djelokrugu. 

Članak 100.

Detaljnije odredbe o aktima Županije i postupku donošenja akata utvrđuje se Poslovnikom Županijske skupštine. 

Članak 101.


Opći akti se prije stupanja na snagu objavljuju u Službenom vjesniku Brodsko-posavske županije. 

Opći akti stupaju na snagu osmog dana od dana objave, a zbog osobito opravdanih razloga, općim aktom se može propisati da stupa na snagu danom objave u Službenom vjesniku. 


Opći akti ne mogu imati povratno djelovanje. 
XII. Javnost rada 

Članak 102.


Djelovanje Županijske skupštine, župana i upravnih tijela Brodsko-posavske županije je javno. 

Predstavnici udruga građana, građani i predstavnici medija mogu pratiti rad Županijske skupštine u skladu s odredbama Poslovnika Županijske skupštine. 

Članak 103.

Javnost rada Županijske skupštine osigurava se: 

· javnim održavanjem sjednica, 

· izvješćivanjem i napisima  u tisku i drugim oblicima javnog priopćavanja,

· objavljivanjem općih akata i drugih akata u Službenom vjesniku i na web stranicama Županije. 

Članak 104.


Javnost rada župana osigurava se: 
· održavanjem redovitih  konferencija za tisak, 
· izvješćivanjem i napisima u tisku i drugim oblicima javnog priopćavanja 

· objavljivanjem općih akata i drugih akata u Službenom vjesniku Brodsko-posavske županije i na web stranicama Županije.

Članak 105. 


Bez nazočnosti javnosti održavaju se sjednice Županijske skupštine i drugih radnih tijela kad se raspravlja o dokumentima koji su u skladu s posebnim propisima označeni povjerljivima. 

XIII. Sprječavanje sukoba interesa 

Članak 106. 


Način djelovanja župana i zamjenika župana u obavljanju dužnosti uređen je posebnim zakonom. 
Članak 107.


Županijska skupština posebnom odlukom propisuje tko se smatra lokalnim dužnosnikom u obnašanju javne vlasti, te uređuje sprječavanje sukoba interesa između privatnog i javnog interesa u obnašanju javne vlasti. 

XIV. Prijelazne i završne odredbe 

Članak 108.


Prijedlog za promjenu Statuta može podnijeti jedna trećina vijećnika Županijske skupštine, župan i Odbor za Statut, Poslovnik i propise. 


Prijedlog mora bit obrazložen, a podnosi se predsjedniku Županijske skupštine.


Županijska skupština većinom glasova odlučuje hoće li se pristupiti raspravi o predloženoj promjeni Statuta. 

Ako se ni nakon ponovljene rasprave ne donese odluka da će se pristupiti raspravi o predloženoj promjeni, isti prijedlog se ne može ponovno stavit na dnevni red Skupštine prije isteka roka od šest mjeseci od dana zaključivanja rasprave o prijedlogu. 

Članak 109.


Kada se promjene Statuta donose radi usklađivanja sa zakonskim odredbama o istima se odlučuje samo u jednom stupnju i na prijedlog Odbora za Statut, Poslovnik i propise.  

Članak 110.


Odluke i drugi opći akti doneseni na temelju Statuta Županije i zakona, usklađivat će se s odredbama ovog Statuta u roku 90 dana, a do tada primjenjivat će se u onim odredbama koje nisu u suprotnosti sa Statutom i Zakonom. 


U slučaju suprotnosti odredbi općih akata iz stavka 1. ovog članka sa Statutom i zakonom primjenjivat će se odredbe Statuta i zakona.  

Članak 111.


Donošenjem i stupanjem na snagu ovog Statuta prestaje važiti Statut Brodsko-posavske županije sa svim izmjenama i dopunama ( Službeni vjesnik Brodsko-posavske županije br. 5/94, 6/95, 2/97, 10/97, 3/01, 9/01, 11/01, 4/03, 13/05, 2/06, 9/06, 23/07 i 3/08).
Članak 112.


Ovaj Statut stupa na snagu osmog dana nakon objavljivanja u Službenom vjesniku Brodsko-posavske županije. 

